Ensisuojassa yöpyvillä asunnottomilla miehillä on yli viisinkertainen kuolemanriski muuhun väestöön vertailtaessa, ja heistä varsinkin alle 50-vuotiaiden ylikuolleisuus on suurta. Lisäksi asunnottomien riski kuolla tauteihin on yli kolminkertainen ja muihin syihin, kuten myrkytyksiin, tapaturmiin, itsemurhiin ja väkivaltaan yli kymmenkertainen verrokkeihin nähden. Alle 50-vuotiailla asunnottomilla riski kuolla muihin syihin kuin tauteihin nousi lähes 20-kertaiseksi.

Terveyden ja hyvinvoinnin laitoksen seurantatutkimuksessa kartoitettiin kaikkien vuoden 2004 aikana Herttoniemen asuntolassa yöpyneiden miesten tilanne vuoden 2014 lopussa. Vertailuryhmä koostui samanikäisistä helsinkiläisistä miehistä.

”Erityisesti kaduilla ja ensisuojissa majoittuvat asunnottomat muodostavat haavoittuvan ryhmän, jolla on paljon sekä fyysisiä että psykiatrisia pitkäaikaissairauksia”, kertoo tutkija Agnes Stenius-Ayoade THL:stä.



Seurannan aikana yli puolet alkutilanteessa asunnottomana olleista kuoli ja seurannan lopussa heistä vain 6 % asui itsenäisesti. Asunnottomina oli edelleen tai jälleen 5 % ja tuetun asumisen piirissä 38 % tutkituista. Parisuhde ja lyhyt aika ensisuojassa ennusti itsenäistä asumista kymmenen vuoden jälkeen.

Psykiatrinen diagnoosi, sisältäen päihdediagnoosit, oli 78 %:lla tutkimusryhmästä, kun vastaava luku verrokkiryhmässä oli 16 %. Myös fyysinen sairastavuus oli tavallisempaa ensisuojassa yöpyneillä kuin verrokeilla.

Asunnottomuutta on onnistuttu vähentämään Suomessa

Stenius-Ayoaden mukaan Suomi on yksi harvoista maista, joissa asunnottomien määrää on onnistuttu vähentämään viime vuosina. Esimerkiksi vuosina 2008–2015 on toteutettu valtakunnalliset pitkäaikaisasunnottomuuden vähentämisohjelmat PAAVO I ja PAAVO II, joiden myötä asuntoloita on muutettu pysyvän asumisen yksiköiksi.

”Emme kuitenkaan vielä tiedä riittävästi siitä, miten muutto pysyvään tuettuun asumiseen vaikuttaa esimerkiksi elämänlaatuun tai kuolleisuuteen”, Stenius-Ayoade toteaa. ”Ennenaikaisten kuolemien vähentämiseksi on välttämätöntä kehittää asunnottomien ja asunnottomuusuhan alla elävien terveys-, asumis- ja sosiaalipalveluja”, hän painottaa.

Lisätietoja:

Agnes Stenius-Ayoade

vieraileva tutkija, THL

puh. 029 524 7888

[email protected]

@AgnesStenius



Lähteet:

Stenius-Ayoade A, Haaramo P, Kautiainen H, et al. Morbidity and housing status ten years after shelter use - follow-up of homeless men in Helsinki, Finland. European Journal of public Health 2018.

Stenius-Ayoade A, Haaramo P, Kautiainen H, et al. Mortality and causes of death among homeless in Finland: a 10-year follow-up study. J Epidemiol Community Health 2017;71:841-848.